# [Manuál opatrení k otvoreniu školy 1.9.2020](https://zussmizany.edupage.org/news/#446)

september 2020

**POKYNY**

upravujúce postup, organizáciu a podmienky výchovy a vzdelávania žiakov v SZUŠ v Prakovciach v období od **1. septembra 2020** vypracované v súlade s opatreniami ÚVZ SR a manuálu MŠVVaŠ SR pod názvom Organizácia a podmienky výchovy a vzdelávania v základných školách pre školský rok 2020/2021

september 2020

|  |
| --- |
| **Úvod** |

Tieto pokyny sú vypracované podľa podmienok a možností Súkromnej základnej umeleckej školy v Prakovciach, Breziny 289, Prakovce (ďalej aj ako „SZUŠ“). Popisujú organizačné kroky a postupy, ktoré je potrebné dodržiavať v prípade priaznivej epidemiologickej situácie, ale aj v prípade výskytu ochorenia COVID – 19 u zamestnancov alebo žiakov školy – semafor opatrení.

Pokyny rešpektujú opatrenia a rozhodnutia Úradu verejného zdravotníctva SR (ďalej aj ako „ÚVZ SR“). Predstavujú nadstavbu platných opatrení a budú podliehať pravidelnej aktualizácii, ktoré budú prílohou týchto pokynov.

Každá zúčastnená strana bude informovaná o postupoch, ktoré je potrebné zachovať:

* rodič – písomne triednym vyučujúcim,
* pedagogickí a nepedagogickí zamestnanci školy – pracovná porada s vytvorením uznesenia,
* žiak – triednym učiteľom v prvý vyučovací deň a priebežne počas obdobia potrebného dodržiavať hygienicko-epidemiologické opatrenia.

Budeme rešpektovať a riadiť sa výstražným systémom na troch úrovniach – zelenej, oranžovej a červenej.

Zelená fáza predstavuje stav, kedy škola nemá žiadneho podozrivého ani pozitívneho žiaka či zamestnanca.

Oranžová fáza zachytáva situáciu, kedy má škola žiaka alebo zamestnanca podozrivého na ochorenie.

Červená fáza obsahuje zoznam opatrení v prípade pozitivity dvoch a viac prípadov u žiakov alebo nepedagogického pracovníka alebo jedného pedagóga.

**ZELENÁ FÁZA**

|  |
| --- |
| **Škola** |

Zverejnení oznam na vchodových dverách, ktorý hovorí, za akých podmienok nemôže nastúpiť dieťa do Súkromnej základnej umeleckej školy (príloha č. 1).

Obsah a formu všetkých vzdelávacích a záujmových činností budeme voliť tak, aby boli zaistené hygienicko–epidemiologické opatrenia.

Pedagogickí zamestnanci a odborní zamestnanci Súkromnej základnej umeleckej školy v súlade s aktuálnymi hygienicko–epidemiologickými nariadeniami a podľa svojho uváženia a možností zabezpečia rozostupy medzi žiakmi a žiakmi a pedagógmi pri výchovno–vzdelávacom procese.

**Skupinové vyučovanie** sa riadi primerane usmerneniami tohto materiálu.

|  |
| --- |
| **Zriaďovateľ** |

K začiatku školského roka vydá pokyn riaditeľovi Súkromnej základnej umeleckej školy na zabezpečenie dôkladného čistenia priestorov SZUŠ a dezinfekcie priestorov pred otvorením prevádzky kvôli prevencii nákazy COVID-19.

V spolupráci s riaditeľom SZUŠ pre všetkých zamestnancov školy, pre ich prevádzku, zabezpečí dostatok dezinfekčných prostriedkov pre osobnú hygienu a dezinfekciu, ako aj osobné ochranné prostriedky. Pre prevádzku Súkromnej základnej umeleckej školy zabezpečí primerané množstvo bezdotykových teplomerov a zásobníkov na papierové utierky do umyvární vrátane papierových utierok.

V prípade podozrenia na ochorenie COVID – 19 v SZUŠ bezodkladne rieši vzniknutú situáciu podľa usmernenia tohto materiálu, časť Oranžová fáza.

Škola si pre účely izolácie žiaka, u ktorého sa vyskytnú príznaky ochorenia COVID-19, prípadne iného prenosného ochorenia počas vyučovania, vyčlení priestor – miestnosť. Miestnosť bude štandardne slúžiť aj na iné účely, ak je však do nej umiestnený žiak s príznakmi ochorenia COVID-19 alebo iného prenosného ochorenia, následne po opustení miestnosti žiakom je dôkladne vydezinfikovaná (podľa usmernenia Úradu verejného zdravotníctva) a vyvetraná.

|  |
| --- |
| **Riaditeľka** |

Upraví prevádzku a vnútorný režim Súkromnej základnej umeleckej školy na školský rok 2020/2021. Konkrétne budú platiť protiepidemiologické pokyny nariadené RÚVZ a ministerstvom školstva. Budeme pokračovať v pravidelnej dezinfekcii priestorov a predmetov, ktoré boli nariadené v pokynoch vytvorených riaditeľkou školy. Pri vstupe do školy si každý žiak i zamestnanec vydezinfikuje ruky. Zákonný zástupca nevstupuje do budovy školy, pokiaľ to situácia nevyžaduje.

V prípade nutnosti použije prekrytie tváre rúškom a dezinfikuje si ruky. To platí aj pre cudzie osoby.

Pri prvom nástupe do práce **všetci** zamestnanci školy vyplnia **dotazník o zdravotnom stave pred nástupom do zamestnania** (príloha č. 2). Zamestnanci predkladajú po každom prerušení dochádzky v trvaní viac ako tri dni písomné **vyhlásenie o tom, že neprejavujú príznaky prenosného ochorenia a nemajú nariadené karanténne opatrenie** (príloha č. 3).

Riaditeľka školy zabezpečí v súčinnosti so zriaďovateľom plynulú prevádzku Súkromnej základnej umeleckej školy v Prakovciach.

Pri vstupe do školy bude zabezpečený náhodný filter vykonávaný poverenou osobou.

V prípade, že u dieťaťa alebo zamestnanca je podozrenie alebo potvrdené ochorenie na COVID-19, postupuje sa podľa usmernenia Manuálu MŠVVaŠ SR pod názvom Organizácia a podmienky výchovy a vzdelávania v základných školách pre školský rok 2020/2021, časť Oranžová a Červená fáza.

Výchovno-vzdelávací proces prebieha v nezmenenej forme. Škola vytvára jednu heterogénnu skupinu, ktorá bude pracovať v takomto zložení počas rozvrhu hodín. Žiaci, ktorí končia vyučovanie, odchádzajú domov, dodržiavajúc všetky opatrenia.

|  |
| --- |
| **Zákonný zástupca** |

Predkladá pri prvom nástupe žiaka do Súkromnej základnej umeleckej školy **zdravotný dotazník a vyhlásenie zákonného zástupcu dieťaťa pred začiatkom nového šk.roka 2020/2021**

(príloha č.4) a **vyhlásenie zákonného zástupcu o bezinfekčnosti.**

Toto vyhlásenie sa opätovne vypisuje, ak žiak preruší dochádzku do SZUŠ na viac ako tri dni.(príloha č. 5).

**Zákonný zástupca:**

* Dodržiava pokyny riaditeľky školy, ktoré upravujú podmienky prevádzky SZUŠ.
* Do školy privedie iba zdravého žiaka. Ak sa žiak pred vyučovaním sťažuje na bolesti hlavy, nádchu, má kašeľ a pod. nesmie prísť do školy.
* Je zodpovedný za dodržiavanie hygienicko-epidemiologických opatrení pri príchode a odchode žiaka zo SZUŠ (nosenie rúšok, dodržiavanie odstupov, dezinfekcia rúk).
* Zabezpečí svojmu dieťaťu dve rúška a papierové jednorazové vreckovky.
* V prípade, že je u žiaka podozrenie alebo potvrdené ochorenie COVID-19 v domácom prostredí, bezodkladne o tejto situácii informuje vyučujúceho a riaditeľku školy.
* V prípade, že je u žiaka podozrenie alebo potvrdené ochorenie COVID-19 v školskom prostredí, bezodkladne si svoje dieťa príde vyzdvihnúť.
* Povinnosťou zákonného zástupcu je bezodkladne nahlásiť karanténu, ak bola u žiaka nariadená detským lekárom alebo mieste príslušným RÚVZ. Za týchto podmienok bude žiak zo školy vylúčený.
* Zákonný zástupca odprevádza svoje dieťa k hlavnému vchodu. Do budovy školy NEVSTUPUJE! Výnimku tvoria rodičia žiakov prípravného štúdia. Do školy sprevádza svoje dieťa iba 1 rodič a dodržuje nariadené hygienicko-epidemiologické opatrenia školy.
* V prípade nutnosti vstúpiť do vnútorných priestorov školy (prevzatie chorého dieťaťa, úrazu) má na tvári rúško a ruky si pri vchode vydezinfikuje.
* Dodržuje upozornenia zverejnené piktogramami na vchodových dverách a v priestoroch školy.

|  |
| --- |
| **Všeobecné základné opatrenia** |

**Rúško** je opatrením na obmedzenie priestorovej distribúcie kvapôčok telesných tekutín.

**Odstup** je opatrením smerujúcim k minimalizácii osobných kontaktov a na obmedzovanie skupinových aktivít napr. pri službách žiakom a zamestnancom.

**Ruky** sú opatrenia eliminujúce prenos infekcie z kontaminovaného povrchu na sliznice. Okrem osobnej hygieny sú ďalšími opatreniami aj čistenie kontaktných povrchov a minimalizácia bodov s frekventovaným dotykom.

Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov SZUŠ.

 Ak žiak v priebehu dňa vykazuje niektorý z možných príznakov COVID-19, bude umiestnený do samostatnej izolačnej miestnosti. V tejto súvislosti budú kontaktovaní zákonní zástupcovia, ktorí ho bezodkladne vyzdvihnú.

Ak sa u zamestnanca Súkromnej základnej umeleckej objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.

V prípade podozrivého žiaka alebo pracovníka sa riadi škola usmerneniami z Oranžovej fázy.

Z dôvodu protiepidemiologických opatrení, ktoré sú stanovené inštitúciami pokračujeme v  opatreniach uvedených v pokynoch vytvorených riaditeľkou školy v nadväznosti na manuál MŠVVaŠ SR platný od 01.09.2020.

V prípade podozrenia alebo potvrdenia výskytu ochorenia COVID-19 sa budeme riadiť pokynmi manuálu pod názvom Organizácia a podmienky výchovy a vzdelávania v základných školách pre školský rok 2020/2021–**ORANŽOVÁ FÁZA a ČERVENÁ FÁZA.**

|  |
| --- |
| **Špeciálne usmernenia pri otvorení školského roku 2020/2021** |

**Počas obdobia 2.9. – 14.9. nad rámec zelenej fázy:**

* škola neorganizuje hromadné otvorenie školského roka za účasti rodičov;
* škola neorganizuje v prvom polroku šk. roka 2020-2021 žiadne súťaže, koncerty, vernisáže, predstavenia;
* na zápis do SZUŠ môže prísť žiak iba v sprievode 1 zákonného zástupcu;
* žiaci majú odporúčané nosiť rúška v priestoroch školy;
* nepedagogický zamestnanec školy nosí rúško alebo ochranný štít v súlade s aktuálnymi opatreniami ÚVZ SR.
* pedagogický zamestnanec nosí rúško alebo ochranný štít;
* odporúčame organizovať aktivity tak, aby bolo možné väčšiu časť dňa tráviť vonku či mimo

areálu školy v exteriéri alebo mimo neho podľa podmienok školy a klimatických podmienok, tanečný a literárno-dramatický odbor sa realizuje za prísneho dodržiavania epidemiologických opatrení;

* upratovanie a dezinfekcia toaliet prebieha minimálne 2x denne a podľa potrieb;
* dôkladné čistenie všetkých miestností, v ktorých sa žiaci, pedagogickí zamestnanci a ďalší zamestnanci školy nachádzajú, sa musí vykonávať najmenej raz denne;
* dezinfekcia dotykových plôch, ostatných povrchov alebo predmetov, ktoré používa zvlášť veľký počet ľudí, musí byť vykonávaná minimálne 2x denne a podľa potreby (napr. kľučky dverí atď.....);
* vyššie uvedené opatrenia sa podľa epidemiologickej situácie môžu predĺžiť a odporúča sa ich dodržiavanie aj počas obdobia **16. 9. – 23. 9. 2020.**

**Termíny:**

- dňa od 2.9.2020 do 10.9.2020 prebieha zápis žiakov a rozdeľovanie do skupín a rozvrhov hodín v  budove školy

- od 2.9.2020 do 14.9.2020 odporúčame nosiť rúška v priestoroch školy,

- od 7.9.2020 začína vyučovanie podľa rozvrhov hodín,

- od 16.9.2020 platia pravidlá nosenia rúšok podľa jednotlivých fáz,

- do 20.9.2020 sa pohybové aktivity tanečného a literárno-dramatického odboru vykonávajú v sprísnenom režime pri dodržiavaní hygienicko-epidemiologických opatrení.

**- k 1.10. 2020 budú vydané ďalšie usmernenia podľa situácie**

Tento dokument sa vzťahuje na základné prevádzkové podmienky Sukromenj základnej umeleckej školy v Prakovciach po dobu trvania potreby dodržiavania epidemiologických opatrení a odporúčaní. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich z  ďalších predpisov.

PRÍLOHY:

P1 – podmienky vstupu do školy - oznam

P2 – dotazník o zdravotnom stave pred nástupom do zamestnania

P3 – vyhlásenie o tom, že zamestnanec neprejavuje príznaky prenosného ochorenia a nemá nariadené karanténne opatrenie

P4 – zdravotný dotazník a vyhlásenie zákonného zástupcu

P5 – písomné vyhlásenie zákonného zástupcu

P6 – semafor postupu

 .................................................................

 Mgr. Michaela Filická, riaditeľka školy